บล.บัวหลวง เผย DW เทรดสูงสุดประวัติการณ์ใน Q3 หลังตลาดหุ้นผันผวนหนัก
บล.บัวหลวง เผย DW เทรดสูงสุดประวัติการณ์ใน Q3 หลังตลาดหุ้นผันผวนหนัก
2 พ.ย. 2558

นายบรรณรงค์  พิชญากร กรรมการผู้จัดการ กิจการค้าหลักทรัพย์ บล.บัวหลวง  เปิดเผยว่า ภาพรวมการซื้อขายใบสำคัญแสดงสิทธิอนุพันธ์  (Derivative Warrant : DW) ในช่วงไตรมาส 3/58 ท่ามกลางดัชนีหุ้นไทยแกว่งตัวผันผวน มีนักลงทุนเข้ามาเก็งกำไรใน DW คึกคัก โดยมีการซื้อขาย DW คิดเป็นสัดส่วนต่อปริมาณการซื้อขายหลักทรัพย์ทั้งระบบที่ 3.8%  สูงสุดเป็นประวัติการณ์นับตั้งแต่ไตรมาส 3/52 ที่มีการเสนอขาย DW ครั้งแรกในประเทศไทย
โดยหุ้นอ้างอิงในกลุ่มอุตสาหกรรมที่มีการซื้อขายสูงสุด 3 อันดับแรกอยู่ในกลุ่มดัชนีหลักทรัพย์สัดส่วน 42.7% รองลงมา กลุ่มพลังงานและสาธารณูปโภค 13.8% กลุ่มเทคโนโลยีสารสนเทศและการสื่อสาร 9.4%
ทั้งนี้ DW อ้างอิงดัชนี SET50 ได้รับความนิยมสูงสุดอย่างต่อเนื่องนับตั้งแต่ไตรมาส 1/58  เนื่องจากตลาดหุ้นไทยผันผวนจากปัจจัยทั้งภายในและนอกประเทศ นักลงทุนจึงเข้ามาลงทุนเพื่อป้องกันความเสี่ยงของพอร์ต โดยส่วนใหญ่เป็นการลงทุนใน DW ประเภท Put ขณะที่ DW อ้างอิงหุ้นรายตัวที่มีความผันผวนของราคาสูงและได้รับความสนใจจำนวนมาก ได้แก่ PTT, ITD, KBANK,TPIPL เป็นต้น
สิ้นไตรมาส 3/58 หลักทรัพย์อ้างอิง DW ที่มีการเสนอขายมีจำนวนทั้งสิ้น 100 ตัว เพิ่มขึ้น 2 ตัวจากไตรมาสก่อนหน้า โดยบล.บัวหลวงมีจำนวน DW สูงสุดในระบบคิดเป็น 21.73% ของจำนวน DW ที่มีการซื้อขายทั้งหมด และมีจำนวนหลักทรัพย์อ้างอิงให้เลือกสูงสุดคิดเป็น 69% รวมทั้งมีส่วนแบ่งการตลาดเมื่อคิดจากมูลค่าการซื้อขายสะสมในไตรมาส 3/58 เป็นอันดับ 1 อยู่ที่ 46.6% และยังเป็นผู้ออกที่มีส่วนแบ่งการตลาดเป็นอันดับ 1 อยู่ที่ 41.3% เมื่อพิจารณาจากยอดการถือครอง DW โดยเฉลี่ยของนักลงทุน
นายบรรณรงค์ กล่าวว่า  จากความนิยมใน DW ที่อ้างอิงใน SET50 Index อย่างต่อเนื่อง ทำให้บล.บัวหลวงเตรียมออก DW ชุดใหม่ที่อ้างอิงกลุ่มดัชนีหลักทรัพย์จำนวน 4 ตัว โดยถือเป็นครั้งแรกของบริษัทฯ ที่จะออก DW อ้างอิง SET50 Index Futures (S50Z15) จำนวน 2 รุ่น ได้แก่ S5001C1512F และ S5001P1512F หมดอายุในเดือนธ.ค. 58 เพื่อเพิ่มทางเลือกให้แก่นักลงทุนจากเดิมที่บริษัทจะมีการออก DW อ้างอิงบนดัชนี  เพื่อตอบสนองต่อนักลงทุนที่ต้องการซื้อขายระยะสั้นหรือเก็งกำไรรายวันตามการเคลื่อนไหวของ SET50 Futures เนื่องจากบริษัทฯ ออกแบบให้มีอัตราทดสูงและมีการตอบสนองไว
ส่วน DW อีก 2 รุ่น อ้างอิง SET50 Index ได้แก่ S5001C1601A และ S5001P1601A  จะหมดอายุในเดือนม.ค. 59 ถูกออกแบบให้มีการเสื่อมค่าของเวลาที่ต่ำ จึงเหมาะสำหรับนักลงทุนที่ถือครอง DW ตั้งแต่ 1 สัปดาห์ขึ้นไป โดยนักลงทุนสามารถตรวจสอบราคาที่เหมาะสมของ DW ชุดดังกล่าวได้ที่ www.blswarrant.com ในหัวข้อคำนวณราคา DW01
 “SET50 Index เป็นดัชนีที่สะท้อนราคาปัจจุบันของหุ้น 50 ตัวแรกที่มีมูลค่าตลาดสูงสุดในตลาดหลักทรัพย์แห่งประเทศไทย โดยตลาดหลักทรัพย์ฯ จะอัพเดทค่าของดัชนีทุก 15 วินาที ที่ผ่านมาเราจึงออก DW ที่อ้างอิงกับดัชนี เพราะจะมีความโปร่งใสชัดเจนและไม่ผันผวนตามภาวะการซื้อขายของตราสารซึ่งจะเหมาะกับผู้ลงทุนที่ต้องการใช้ DW เพื่อการบริหารความเสี่ยงของพอร์ตการลงทุนของตนเอง   อย่างไรก็ดี ด้วยการเติบโตของการซื้อขายฟิวเจอร์สบนดัชนี SET50 ในตลาด TFEX ที่มีการเคลื่อนไหวทุกเสี้ยววินาทีตามการซื้อขายของนักลงทุน สะท้อนมุมมองของนักลงทุนที่คาดการณ์ทิศทางของตลาดหุ้นในอนาคต บริษัทฯ จึงพิจารณาเพิ่มการเสนอขาย DW บน SET50 Index Futures ในครั้งนี้เพื่อเพิ่มทางเลือกให้กับนักลงทุน โดย DW ที่อ้างอิง SET50 Futures นี้จะเหมาะกับผู้ลงทุนที่ต้องการซื้อขายรวดเร็วเพราะราคาเปลี่ยนแปลงตามราคาของฟิวเจอร์สที่ใช้อ้างอิง”นายบรรณรงค์ กล่าว
นายบรรณรงค์ กล่าวว่า เพื่อให้ง่ายต่อการจดจำของนักลงทุน บล.บัวหลวงจึงกำหนดให้สัญลักษณ์ตัวสุดท้ายของชื่อ DW ให้มีความแตกต่างกัน เพื่อแบ่งกลุ่มว่า DW ตัวนั้นๆ จะอ้างอิงอะไร โดย DW ที่มีชื่อลงท้ายด้วย A-E จะเป็น DW ที่อ้างอิงกับ SET50 Index และกรณี DW ที่มีชื่อลงท้ายด้วย F-Z จะเป็น DW ที่อ้างอิงกับ SET50 Index Futures เช่น S5001C1601A จะเป็น  Call DW ที่อ้างอิงกับ SET50 Index ในขณะที่ S5001P1512F จะเป็น Put DW ที่อ้างอิงกับ SET50 Index Futures 
นอกจากนี้ ยังเป็นครั้งแรกของบริษัทที่มีการออก DW อ้างอิงหุ้น SVI (SVI01C1603A) และยังทำการเสนอขาย  DW อีก 15 ตัวทั้งประเภท Call และ Put อ้างอิงหุ้น DTAC, ITD, PTT, TOP, TPIPL, TU และ Put อ้างอิง BH, RS และ UNIQ โดยมีจุดประสงค์เพื่อต่ออายุ DW ปัจจุบันที่กำลังครบกำหนดอายุในเดือนพ.ย.นี้